b'\n_START_ARTICLE_\nVanemuine (jumala)\n_START_PARAGRAPH_\nVanemuine on virolainen pseudomytologinen laulun ja soiton jumala. _NEWLINE_Vanemuine-hahmo syntyi 1800-luvun puolenv\xc3\xa4lin tienoilla osana kansallisromanttista taidemytologiaa, jota loivat mm. Viron kansalliseepoksen Kalevipoegin kirjoittajat Fr. R. Faehlmann ja Fr. R. Kreutzwald. Kalevipoeg-eepoksen alussa laulaja pyyt\xc3\xa4\xc3\xa4 Vanemuista lainaamaan h\xc3\xa4nelle kanneltaan._NEWLINE_Vanemuine-hahmon innoittajana lienee ollut Kristjan Jaak Petersonin saksannoksena Viron \xc3\xa4lymyst\xc3\xb6lle tutuksi tullut Christfrid Gananderin Mythologia Fennica, jossa V\xc3\xa4in\xc3\xa4m\xc3\xb6inen my\xc3\xb6s mainitaan. Nimi Vanemuine on V\xc3\xa4in\xc3\xa4m\xc3\xb6isen kansanetymologinen vironnos, joka perustuu viron sanaan vanem \xe2\x80\x99vanhempi, p\xc3\xa4\xc3\xa4llikk\xc3\xb6\xe2\x80\x99._NEWLINE_Vanemuine-jumalan mukaan on Virossa nimetty mm. Tartossa toimiva Vanemuine-teatteri.'